โมเบียส ยังสนหุ้นจีนแม้เข้าภาวะหมีแนะรอแตะระดับต่ำสุดเข้าลงทุนยาว
มาร์ค โมเบียส เผยถึงราคาหุ้นในตลาดหุ้นจีนยังคงอยู่ในระดับที่แพง แม้จะเข้าสู่ภาวะหมีครั้งใหญ่เป็นครั้งแรกนับแต่ปี 2012 แนะรอจังหวะลงทุนช่วงผ่านจุดต่ำสุด
13 ก.ค. 2558

มาร์ค โมเบียส ประธานเท็มเพลตั้นอิเมอร์จิ้งมาร์เก็ตกรุ๊ป เปิดเผยถึงราคาหุ้นในตลาดหุ้นจีนยังคงอยู่ในระดับที่แพง แม้จะเข้าสู่ภาวะหมีครั้งใหญ่เป็นครั้งแรกนับแต่ปี 2012
โดยมองว่าราคาหุ้นที่ลดลงล่าสุด ยังไม่ใช่ถึงระดับที่ควรลงทุน อย่างไรก็ตาม หากมองด้านสถิติในอดีตที่รวบรวมไว้เป็นเกณฑ์ ตลาดหุ้นจีนในสภาพที่เป็นขาลงอยู่หลายสัปดาห์ที่ผ่านมามักจะมีอายุสั้นและไม่ยืดเยื้อนาน ทั้งนี้ ดัชนีเซี่ยงไฮ้คอมโพสิตเพิ่มขึ้นมาแล้วเกือบ 90% ในช่วง 12 เดือนที่ผ่านมา สูงกว่าค่าเฉลี่ย 5 ปีราว 50% และมีค่าพีอีอยู่ที่ประมาณ 20 เท่า
ขณะที่ยังคงจับตาสถานการณ์ตลาดหุ้นจีนอย่างใกล้ชิด เพื่อเลือกหาหลักทรัพย์ที่น่าลงทุน สำหรับกลยุทธ์ยังคงเน้นเข้าตลาดจากระดับต่ำของดัชนีด้วยมุมมองระยะยาว โดยพิจารณาราคาหุ้นเป็นปัจจัยประกอบ ซึ่งราคาหุ้นบางตัวใกล้ถึงระดับแล้ว แต่ยังไม่ผ่านจุดต่ำสุด